Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Il-Kummissjoni Ewropea u r-Rappreżentant Għoli tal-Unjoni għall-Affarijiet Barranin u l-Politika ta' Sigurtà illum adottaw Komunikazzjoni Konġunta li tistabbilixxi l-viżjoni tal-UE għal strateġija biex tissaħħaħ il-kooperazzjoni u s-sħubija mal-Indja. Din il-Komunikazzjoni Konġunta tissostitwixxi l-aħħar Komunikazzjoni tal-Kummissjoni dwar l-Indja tal-2004, filwaqt li tirrikonoxxi li l-Indja żviluppat bħala l-ekonomija bl-ikbar rata ta' tkabbir u kisbet rwol ġeopolitiku importanti. Il-Komunikazzjoni għandha l-għan li ssaħħaħ is-Sħubija Strateġika bejn l-UE u l-Indja billi tiffoka fuq il-modernizzazzjoni sostenibbli u fuq reazzjonijiet komuni għal kwistjonijiet globali u reġjonali. Hija tfittex ukoll li ssaħħaħ l-effettività tal-azzjoni esterna tal-UE u tkun koerenti mal-implimentazzjoni tal-Istrateġija Globali. Il-Komunikazzjoni Konġunta dwar elementi għal strateġija tal-UE dwar l-Indja hija disponibbli online. “L-Indja hija attur ewlieni fid-dinja interkonnessa tagħna”, qalet ir-Rappreżentant Għoli/il-Viċi President Federica Mogherini. “Irridu nkomplu nsaħħu r-rabtiet politiċi, ekonomiċi u interpersonali mal-Indja sabiex flimkien nindirizzaw l-isfidi globali, biex flimkien nippromwovu t-tkabbir ekonomiku u biex flimkien nespandu opportunitajiet ta' negozju. L-UE u l-Indja huma impenjati li jaħtfu l-opportunitajiet biex jappoġġaw u jippromwovu multilateraliżmu effettiv u soluzzjonijiet kull meta l-paċi u l-istabilità jkunu f'periklu.” Sigurtà permezz ta' ordni globali bbażata fuq ir-regoli Bħala potenza globali emerġenti, l-Indja għandha rwol ewlieni fid-dinja multipolari attwali. Għalhekk, biex tinżamm l-ordni globali bbażata fuq ir-regoli, huwa vitali li l-UE u l-Indja jimplimentaw multilateraliżmu effettiv u governanza ekonomika globali. L-UE se tfittex li tikkonsolida d-djalogu dwar kwistjonijiet multilaterali, u li tikkoordina pożizzjonijiet mal-Indja. Il-kooperazzjoni fil-qafas tan-Nazzjonijiet Uniti, id-WTO u l-G20 se tkun ta' prijorità. L-UE u l-Indja jikkondividu valuri komuni u jippromwovu l-paċi u l-istabilità internazzjonali. L-UE se taħdem biex tinvolvi l-Indja fil-promozzjoni ta' aġendi komuni globali dwar id-drittijiet tal-bniedem u d-demokrazija, il-protezzjoni tad-data, l-ugwaljanza bejn is-sessi u t-tisħiħ tal-pożizzjoni tan-nisa u l-inklużjoni taż-żgħażagħ. It-tisħiħ tal-koordinazzjoni umanitarja u l-iżvilupp ta' azzjonijiet konġunti dwar is-sigurtà tal-ikel u l-għajnuna f'każ ta' diżastru, iġibu magħhom ukoll valur miżjud ċar. L-UE se tfittex skambji u koordinazzjoni regolari mal-Indja dwar kwistjonijiet ta' politika barranija. Il-kooperazzjoni fil-politiki tas-sigurtà u d-difiża se tkun imsaħħa sabiex flimkien nindirizzaw, fost oħrajn, it-terroriżmu, it-theddid ibridu, iċ-ċibersigurtà u s-sigurtà marittima. Se jkunu żviluppati wkoll rabtiet għall-ġestjoni tal-kriżijiet, inklużi r-relazzjonijiet bejn is-servizzi militari. Prosperità permezz ta' modernizzazzjoni sostenibbli L-UE hija sieħba naturali fl-appoġġ tat-tkabbir sostenibbli tal-Indja. Il-kompetenza esperta u t-teknoloġija tal-UE fl-infrastruttura sostenibbli tal-iżvilupp, fl-oqfsa regolatorji dwar it-trasport, fl-ekonomija ċirkolari, fil-ħarsien tal-ambjent u fid-diġitalizzazzjoni se jappoġġaw ulterjorment it-tranżizzjoni attwali tal-Indja lejn ekonomija effiċjenti fl-użu tar-riżorsi, u jżidu l-konnettività globali. L-intrapriżi se jibbenefikaw minn opportunitajiet ġodda ta' negozju u investiment. L-UE u l-Indja jistgħu jagħmlu aktar flimkien sabiex jindirizzaw l-isfidi globali, bħat-tibdil fil-klima, il-ħarsien tal-ambjent, l-iżvilupp sostenibbli, il-governanza tal-oċeani, u wkoll jaħdmu flimkien fuq l-implimentazzjoni effettiva tal-Ftehim ta' Pariġi. L-UE se tikkoordina mal-Indja fil-livell multilaterali. Aħna se nkomplu nappoġġaw l-Alleanza Solari Internazzjonali, u nikkooperaw biex niffaċilitaw it-tranżizzjoni lejn enerġija nadifa u biex nimplimentaw l-Għanijiet ta' Żvilupp Sostenibbli, anki permezz ta' kooperazzjoni msaħħa fir-riċerka u l-innovazzjoni. L-UE se tkompli taħdem mal-Indja lejn ftehimiet komprensivi u bbilanċjati dwar il-kummerċ u l-investiment u se tappoġġa sistemi kummerċjali globali bbażati fuq ir-regoli. L-UE se tuża l-mezzi u l-fora kollha disponibbli biex tiżgura aċċess ġust għas-suq u kundizzjonijiet ta' investiment prevedibbli sabiex jissaħħu l-kummerċ u l-investiment u jiġi żblukkat il-potenzjal taż-żewġ ekonomiji. Il-faċilitajiet ta' taħlit tal-UE se jinċentivaw l-investiment b'impatt sostenibbli. It-talent u l-innovazzjoni se jkunu wkoll waħda mill-prijoritajiet tal-azzjoni tal-UE. L-UE se tikkoopera mal-Indja sabiex titrawwem mobilità reċiproka tal-istudenti u tar-riċerkaturi, u sabiex ikunu kkonsolidati n-netwerks ta' innovaturi u negozji ġodda. Barra minn hekk, l-UE se timxi lejn ir-rikonoxximent reċiproku tal-kwalifiki u tappoġġa skambji bejn setturi kulturali rispettivi. L-UE se tinvolvi lill-Indja fi kwistjonijiet dwar il-migrazzjoni legali u kif ukoll dik irregolari, bl-użu tal-potenzjal sħiħ tal-għodod eżistenti. Approċċ aktar magħqud u simplifikat lejn l-indja L-UE se tfittex aktar koordinazzjoni bejn l-inizjattivi tagħha u dawk tal-Istati Membri tagħha lejn l-Indja. L-UE u l-Istati Membri tagħha se jaħdmu flimkien biex jipprovdu fehim aħjar tal-UE fl-Indja. Huma se jaħdmu wkoll biex jagħmlu d-diplomazija pubblika tal-UE aktar effettiva. L-UE se tippromwovi użu strateġiku tal-istrumenti ta' finanzjament tagħha. Sabiex jitrawwem fehim reċiproku, il-programmi ta' skambju u d-djalogu għad-diplomatiċi u l-esperti Indjani se jkunu multiplikati. Fl-aħħar nett, il-Komunikazzjoni Konġunta tipproponi li l-UE tikkunsidra l-possibbiltà li tinnegozja Ftehim ta' Sħubija Strateġika mal-Indja, sabiex taġġorna l-Ftehim ta' Kooperazzjoni bejn l-UE u l-Indja tal-1994. Informazzjoni ta' sfond Il-Komunikazzjoni Konġunta adottata llum mill-Kummissjoni Ewropea u r-Rappreżentant Għoli tal-Unjoni Ewropea għall-Affarijiet Barranin u l-Politika ta' Sigurtà tipprovdi l-elementi għal strateġija tal-UE dwar l-Indja bil-għan li tibni sħubija għal modernizzazzjoni sostenibbli u l-ordni globali bbażat fuq ir-regoli. Il-proposti magħmula fil-Komunikazzjoni Konġunta issa se jkunu diskussi fil-Parlament Ewropew u fil-Kunsill. Aktar informazzjoni Komunikazzjoni Konġunta: L-elementi għal strateġija tal-UE dwar l-Indja Memo: Nispjegaw is-sħubija tal-Unjoni Ewropea mal-Indja Skeda informattiva: Strateġija ġdida tal-UE dwar l-Indja Sit web: Id-Delegazzjoni tal-Unjoni Ewropea għall-Indja